**SOKNEGRENSER I FORBINDELSE MED DELING AV STRØMSØ SOKN 2021**

**Grunnlagsdokument for**

**saksbehandling til**

**menighetsråd og menighetsmøter**

Saksbehandling

Oktober – november 2020

Ansvarlig: Kirkeverge Svein Askekjær

Saksbehandlere: Ivar Nygård – Eva Trogstad

**INNHOLDSFORTEGNELSE**

|  |  |
| --- | --- |
| 1. Innledning/bakgrunn/mandat | Side 3 |
| 1. Prosess 2. Grunnleggende forhold | Side 4  Side 5 |
| 1. Forslag til delingsmodeller 2. Kirkevergens forslag 3. Alternativ modell 4. Strategiutvalgets modell 5. Befolkningssammensetning – medlemsmasse 6. Ressursfordeling   Illustrasjon skolegrenser og soknetilhørighet | Side 5  Side 6  Side 6  Side 6  Side 7  Side 8  Side 9 |

**1 Innledning/bakgrunn/mandat**

Strømsø og Tangen menighetsråd gjorde følgende vedtak i sak nr. 42/20 «Bykirken Strømsø» i møte den 24.09.2020:

*Intensjonsvedtaket i sak 32/20, sier at «Strømsø sokn deles opp og fusjoneres inn i nabosokn i tråd med strategiutvalgets forslag».*

*Strømsø og Tangen menighetsråd ber Fellesrådet v/Kirkevergen å utarbeide et forslagsdokument med minst 3 ulike modeller for soknegrenser. Dokumentet sendes til aktuelle nabosokns menighetsråd for forslag til vedtak – påfølgende høring i lokale menighetsmøter – og endelig vedtak i neste menighetsrådsmøter. Kirkekontoret setter også opp en tidsplan som fører fram til vedtak om soknegrensene i Bispedømmerådsmøtet senest i slutten av januar 2021.*

Strategidokument er utarbeidet av arbeidsgruppe nedsatt av Strømsø og Tangen menighetsråd. Dokumentet ble behandlet i menighetsrådsmøte 18.06.20, sak nr. 32/20. Strategidokumentets punkt.2.3.3 «Menighetsgrenser ved modell 2» ble vedtatt av menighetsrådet som følger:

***2.3.3 Menighetsgrenser ved modell 2***

***……..***

***B. Strategiutvalget foreslår***

*Strategiutvalget er av den oppfatning at det må være en premiss ved valg av modell 2, at*

*Strømsø sokn fusjonerer inn i hhv. Bragernes, Tangen og Fjell sokn og slik sett opphører*

*benevnelsen Strømsø sokn. Strømsgodset sokn anbefales i utgangspunktet ikke, da*

*menighets lemmer nylig har blitt flyttet fra Strømsgodset til Strømsø sokn pga. kapasitets*

*utfordringer i Strømsgodset kirke. (Men det er mulig å evt. tilbakeføre de som har tilhørt*

*Strømsgodset før)*

*Følgende nye soknegrenser foreslås:*

*Til Tangen sokn: Brandenga skolekrets minus veinettet overfor Styrmoes vei.*

*Til Fjell sokn: veinettet overfor Styrmoes vei som tilhører Brandenga skolekrets i dag.*

*Uformell spørreundersøkelse rundt Austad Super gir tilbakemelding på ønske om å tilhøre*

*Strømsgodset, sekundært Bragernes – ikke Fjell*

*Til Bragernes sokn: Veinettet mellom Austadveien mot Konnerudgata – Veinettet*

*Konnerudgata mot Møllebekken - Bj.Bjørnsonsgate - Holmenbrua*

Parallelt med soknegrenseinndelingen skal det også arbeides med en overordnet plan med intensjon for organisering, finansiering og aktiviteter i Strømsø kirke, hvorav menighetsgrenser, menighetshus, menighetskapital og stiftelser er beskrevet.

Det er nødvendig å se bykartet med fargede kommuneinndeling, skolekretser og menighetsgrenser i sin sammenheng når de ulike modellene diskuteres.

**2. Prosess**

Lov- og forskriftsgrunnlag

I forskrift om «Avgjørelsesmyndighet i saker om kirkelig inndeling …..» gitt av

Kulturdepartementet gjeldende fra 27.06.2017, står følgende:

*…. Pkt.2. Myndighet til bispedømmerådene til å gjøre endringer i den kirkelige inndelingen innenfor bispedømmet:*

*Kirkeloven § 2 femte ledd regulerer endringer i den kirkelige inndelingen og navn på kirke,*

*sokn, prosti og bispedømme. ……………….. Departementet har derfor besluttet å overlate*

*avgjørelsesmyndighet til det enkelte bispedømmerådet i følgende saker:*

*………….*

*b) overføring av et sokn fra et prosti til et annet,*

*c) endring av grensene mellom sokn,*

*d) sammenslåing av sokn,*

*I saker om endringer i sokneinndelingen er det et krav om at menighetsmøtet uttaler seg, jf.*

*kirkeloven § 11 annet ledd …….Ved deling av sokn som innebærer et økonomisk*

*oppgjør mellom flere sokn, forutsettes det at økonomiske og administrative konsekvenser*

*avklares nærmere før bispedømmerådet treffer vedtak. …………..*

*Melding om vedtak sendes Kirkerådet, berørte menighetsråd, kirkelig fellesråd, prosten,*

*kommunen, Statistisk Sentralbyrå og departementet.*

Brukermedvirkning fra menighetslemmer gjøres ved høring i menighetsmøte i hht. Kl. § 2. Menighetsmøter avholdes i alle menigheter som berøres av endring av soknegrensene.

Tidsplan for gjennomføring:

Nov. 2020:                       Kirkevergen legger fram et foreløpig forslag til alternativer for soknegrenseinndeling, og innkaller de berørte arbeidsutvalgene sammen med prosten til et fellesmøte for en foreløpig orientering om forslagene og samtale omkring fordeler og ulemper med de enkelte forslagene.

Nov./Des. 2020:              Kirkevergen sender ut et utarbeidet høringsdokument med begrensede alternativer til berørte menighetsråd.

Nov./Des. 2020:              Høringsdokumentet behandles i berørte menighetsråd.

Januar 2021:                    Alle berørte MR avholder et menighetsmøte om saken og alternativene.

Februar 2021:                  Alle berørte menighetsråd behandler saken og gjør vedtak om høringsuttalelse.

Februar 2021                    Fellesrådet og prost behandler saken og gjør vedtak om høringsuttalelse.

Mars 2021:                       Tunsberg bispedømmeråd behandler saken og gjør vedtak.

**3. Grunnleggende forhold**

Vurdering av hva som er viktigst i forhold til sokneinndeling i framtiden kan være ulik mellom hva som er viktigst for medlemmene og hva som er viktigst for kirken (bygget og den mest aktive delen av menigheten). Kirkens medlemmer har tradisjonelt hatt stor lojalitet for å velge seremonier og kirkelige handlinger i sin lokalkirke. Dagens bymennesker er mer mobile og individuelt utvelgende enn tidligere, og knytter seg gjerne til fellesskap og aktiviteter også langt utenfor eget nærmiljø. Flere sentrumsmenigheter opplever derfor at soknemedlemmer kan velge kirkelige handlinger i andre/nærliggende sokn. Geografien i sentrum spiller derfor ikke den viktigste rollen for sokneinndelingen.

Dersom kirken ønsker høy grad av «skole-kirke»-samarbeid, bør oppdelingen av soknegrensene i størst mulig grad følge skolekretsene. Kommunens planarbeid legger opp til sterkere internt samarbeid mellom kommunens lokale tiltak og frivillige organisasjoner i kommunedelene. Her legges det opp til «knutepunkter» som skal fremme dette samarbeidet. Ønsker kirken/menigheten sterkere involvering i dette samarbeidet, så bør man kanskje forsøke å få soknegrensene mest mulig likt med kommunedelinndelingen. Vi vet foreløpig ikke hvordan disse knutepunktene vil fungere i praksis.

De berørte kirkebyggenes størrelse/kapasitet anses ikke som særskilt relevant som vurderingskriterium, da ingen av de foreslåtte modellene vil medføre betydelig økning i medlemsmasse.

Parametere som kan være et grunnlag i prioritering av forslagene til sokneinndeling:

|  |  |  |  |  |
| --- | --- | --- | --- | --- |
| **Variabel** | **Lite viktig** | **Noe viktig** | **Svært viktig** | **Kommentar** |
| Kommunedel |  | X |  | Samarbeid kommune/frivillighet |
| Skolekrets |  |  | X | Julesamlinger, konfirmasjon og trosopplæring |
| Medlemsmasse |  |  | X | Naturlig fordeling mellom menighetene |
| Avstand mellom kirkebygg | X |  |  | Tett med kirker i sentrum - folk velger «sin» kirke |
| Kirkestørrelse | X |  |  | Store begivenheter må i de store kirkene uansett |
| Stabsressurser |  | X |  | Kan justeres |
| Elveløp skiller sokn |  | X | X | Geografi/historiske forskjeller |
| Økonomi | X |  |  | Forandrer seg med årene |

**4. Forslag til delingsmodeller**

Det er vurdert ulike modeller der ulike hensyn og ulike meninger blant medlemmene med hensyn til deres tilhørighetsønsker er forsøkt ivaretatt.

**A) Kirkevergens forslag**

* Tillegg Tangen sokn: Brandengen skolekrets under Vestfoldbanen til Holmenbrua.
* Tillegg Strømsgodset sokn: Danvik skolekrets over Vestfoldbanen og under Vestfoldbanen fra Holmenbrua
* Tillegg Fjell sokn: Brandengen skolekrets over Vestfoldbanen
* **Strømsø kirke overføres til Bragernes sokn** som eier av kirkebygget. Kirkebygget stilles til disposisjon for bruk som bykirke. Bykirkens aktiviteter styres av et bykirkeråd der fellesrådet har betydelig ansvar.

**Kommentar:**

Modellen prioriterer å legges seg opp mot kommunedel-inndeling. Dette følges allikevel bare delvis fordi Grønland har et naturlig beliggenhetsforhold til Strømsgodset, og bør derfor beholde slik tilhørighet.

**B) Alternativ modell (likt som ovenstående forslag, bortsett fra kulepunkt 4 – hvilket sokn Strømsø kirke overføres til**

* Tillegg Tangen sokn: Brandengen skolekrets under Vestfoldbanen til Holmenbrua.
* Tillegg Strømsgodset sokn: Danvik skolekrets over Vestfoldbanen og under Vestfoldbanen fra Holmenbrua
* Tillegg Fjell sokn: Brandengen skolekrets over Vestfoldbanen
* **Strømsø kirke overføres til Strømsgodset sokn** som eier av kirkebygget. Kirkebygget stilles til disposisjon for bruk som bykirke. Bykirkens aktiviteter styres av et bykirkeråd der fellesrådet har betydelig ansvar.

**C) Strategiutvalgets Modell**

* Tillegg Tangen sokn: Brandengen skolekrets minus veinettet overfor Styrmoes vei.
* Tillegg Fjell sokn: Veinettet ovenfor Styrmoes vei som tilhører Brandengen skolekrets.
* Tillegg Bragernes sokn: Veinettet mellom Austadveien og Konnerudgata – veinettet Konnerudgata mot Møllebekken – Bj.Bjørnsonsgate - Holmenbrua
* Strømsø kirke (bykirken)blir liggende i Bragernes sokn og eid av dette.

Bykirkens aktiviteter styres av et bykirkeråd der fellesrådet har betydelig ansvar.

Kommentarer:

* Over tid har vi sett at mange dåp/kirkelige handlinger av bosatte meldes i Bragernes, noen i Strømsgodset
* Skal man lykkes i Strømsø, er det viktig å utvikle Strømsø komplementært til Bragernes sin profil.
* De to kirkene har lignende utfordringer og muligheter, åpen kirke, diakoni, kultur fordi begge er sentrumskirker.
* I større byer er det «vanlig» å ha «Katedralen» koblet til en sentrumskirke der man dyrker en helt annen profil: f.eks. Nidarosdomen – Vår Frues kirke; Domkirken Oslo – Trefoldighet; Tønsberg domkirke – Solvangkirken; Bragernes og Strømsø er sentrumskirkene i dag

**5. Befolkningssammensetning / medlemsmasse**

Bydelen har en befolkning på totalt drøye 20 000 innbyggere der brorparten av befolkningen er over 25 år. Aldersfordeling og innbyggertall fordelt mellom de to inndelingene viser at Danvik-Austad-Fjell har en noe større yngre befolkning enn Grønland-Marienlyst-Brandengen-Tangen.

Det er å anta at dette også gjenspeiler seg i medlemsmassen.

Tallene som ligger til grunn for ovenstående tabell over medlemsmassen er følgende:

|  |  |  |  |  |  |
| --- | --- | --- | --- | --- | --- |
| **Medlemsmasse** | |  |  |  |  |
| **Aldersgruppe** | **Fjell** | **Strømsgodset** | **Strømsø** | **Tangen** | **Totalt** |
| 0-14 | 135 | 550 | 441 | 763 | **1889** |
| 15-24 | 135 | 475 | 399 | 528 | **1537** |
| 25-100 | 1590 | 2855 | 2697 | 3485 | **10627** |
| **Totalt** | **1860** | **3880** | **3537** | **4776** | **14053** |

1. **Ressursfordeling**

Statistikk over kirkelige handlinger i Strømsø sokn i siste 5 år viser følgende:

|  |  |  |  |  |  |
| --- | --- | --- | --- | --- | --- |
| **Kirkelig handl.** | **2015** | **2016** | **2017** | **2018** | **2019** |
| Døpte | 15 | 12 | 11 | 4 | 10 |
| Konfirmerte | 30 | 16 | 16 | 21 | 19 |
| Vigde | 2 | 5 | 4 | 1 | 4 |
| Gravlagte | 5 | 11 | 6 | 5 | 8 |

Dette betyr at tilsiget til soknene som får tilført medlemsmasse ikke vil få tilført betydelig merarbeid ved fordeling av antall kirkelige handlinger som dåp, vielser eller gravferd. I forhold til befolkningssammensetningen er det å anta at det soknet som får tilført medlemsmasse fra Danvik – Austad vil få den største andelen av konfirmantene.

Ansattressurser vil dermed kunne fordeles skjønnsmessig i forhold til hvilken modell som velges og særlig sett i forhold til totalt antall barn/unge og konfirmantkull i ny menighetsstruktur.



Skolekretser (røde linjer)

Soknetilhørighet (fargede prikker)